ועדת הפנים ואיכות הסביבה, כנסת 17, פרוטוקול מספר 361, 2008-05-20 13:30

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר יומנו: הצעת חוק רישום שמות הורים של חברת הכנסת דותן.

אופיר פינס-פז: בחלק השני של הישיבה אנחנו ננסח, למרות שזה לא על סדר היום, מה גם שזה לא ענין פורמאלי, ננסה להתמודד עם ל"ג בעומר.

אופיר פינס-פז: ל"ג בעומר הוא חג יהודי יפהפה, אבל הוא מזהם סביבתי מדהים ויש בעיה ונצטרך לצמצם אותה.

אופיר פינס-פז: מצד אחד, לחגוג ומצד שני, לא לעשות שטויות.

אופיר פינס-פז: חברת הכנסת דותן, בבקשה.

עמירה דותן: הצעת החוק הזאת מאוד טריוויאלית, ובאיזה שהוא מקום היא משקפת את השינוי התרבותי חברתי שבו אנחנו לא רק מי שאנחנו על פי שם האב שלנו אלא על פי שם האם ושם האב.

עמירה דותן: הצעת החוק המקורית דיברה על זה שנוסיף את שם האם לכל הטפסים והרישומים שאנחנו נדרשים למלא.

עמירה דותן: אני חושבת שהגיע הזמן שנשים את שם האם, ואני חושבת שהתיקון של - -

אופיר פינס-פז: או האם או האב או גם וגם?

עמירה דותן: גם וגם.

אופיר פינס-פז: איך זה היה היסטורית, כי לפי היהדות זה האם?

תומר רוזנר: הזיהוי לפי האב, הבן לפי האב אבל ביהדות זה נקבע לפי האם.

אלי לוי: בעבר, לפני עידן המחשבים היה יותר קל לזהות לפי שם האב.

אלי לוי: אם היו אנשים בעלי שם זהה, האפשרות של הסינון היתה לפי שם האב.

אלי לוי: כיום, ברוב הטפסים מופיעים שם האב ושם האם.

אלי לוי: יש 2,3 טפסים שעדין מופיע שם רק שם האב, עברתי על זה היום.

אלי לוי: אין לנו בעיה לתקן אותם גם בלי הצעת החוק.

אלי לוי: לא היינו ערים לזה ואנחנו יכולים להוסיף לכל הטפסים גם את שם האם, זה מקובל עלינו.

אופיר פינס-פז: זה לא רק משרד הפנים אלא מדובר על כל משרדי הממשלה וכל הגופים הציבוריים.

אלי לוי: אני הבנתי שזה רק בטופסי הבקשות.

עמירה דותן: על כל טופס וטופס.

אופיר פינס-פז: אני מוכן לעשות את זה גם על הסקטור העסקי.

אופיר פינס-פז: מה, הם קדושים?

אופיר פינס-פז: גם על הסקטור העסקי.

אופיר פינס-פז: כל גוף במדינה יכתוב את שם האם ושם האב.

אופיר פינס-פז: מי שלא רוצה, שיעבור על החוק.

עמירה דותן: יפה מאוד.

עמירה דותן: יישר כוח, יו"ר הוועדה.

אביטל שטרנברג: אני חושבת שזה קצת בעייתי לחייב את הסקטור העסקי, במיוחד שהם לא נוכחים כאן.

אביטל שטרנברג: אני מציעה שתיתן להם הזדמנות להתמודד עם הצעת החוק.

אביטל שטרנברג: למיטב ידיעתי, הם לא כל מי שעומדים בהגדרה הנוכחית של גוף ציבורי.

אביטל שטרנברג: אבל אם אנחנו הולכים להרחבה - -

אופיר פינס-פז: אני חושב שאת צודקת.

אופיר פינס-פז: יפה, אני מבקש להזמין את נציגי הסקטור העסקי לדיון בקריאה שנייה, בהנחה שהצעת החוק תעבור את הקריאה הראשונה.

אופיר פינס-פז: בהכנה לקריאה שנייה ושלישית נזמין את כל נציגי הסקטור העסקי.

אופיר פינס-פז: אגב, קיבלנו כמה מכתבים שהם בעד.

אופיר פינס-פז: נדמה לי שקיבלנו מלשכת עורכי הדין וכולי, אני לא זוכר ממי עוד.

אביטל שטרנברג: יש לי כמה הערות טכניות שהייתי שמחה לו היה ניתן לכלול אותן בהצעת החוק: בסעיף 3א(א), אחרי המילים: "גוף ציבורי הדורש" להוסיף את המילה "מאדם", ואותו דבר בהגדרת טופס שמופיעה בסוף הצעת החוק.

אביטל שטרנברג: שיהיה ברור שזה משהו שנדרש מאדם.

אביטל שטרנברג: דבר נוסף, אין צורך בתקנות ולכן סעיף 3א(ב) "שר הפנים רשאי להתקין תקנות לביצועו של סעיף זה" לא נחוץ, במיוחד בהינתן ההרחבה שכרגע דובר בה, אז שר הפנים הוא לא השר המתאים.

אביטל שטרנברג: הוראת תחולה צריכה להיות להצעת החוק באופן כזה שתהיה תקופת מעבר ובנוסף, אני חושבת שכדאי שיאמר במפורש שזה יחול על הדפסות חדשות ועל טפסים שייוולדו מכאן והלאה.

אופיר פינס-פז: הסיפא בעייתית.

אופיר פינס-פז: אני יודע שכוונתך טובה כדי לחסוך ומצד שני, זה עלול להנציח את המצב הקיים כי העלות העיקרית זה הטופס החדש.

אופיר פינס-פז: לגבי טפסים קיימים, אז עושים עוד עשרת אלפים שכפולים.

אביטל שטרנברג: אז תן תקופת הסתגלות שתימדד בזמן.

אופיר פינס-פז: אני מציע תחילה שתאפשר לכולם לארגן טפסים.

אופיר פינס-פז: אתם רוצים 6 חודשים?

יפה שפירא: איך זה בטפסים של 60 שנות המדינה, על כל הטפסים והמסמכים, למה זה כן?

אופיר פינס-פז: אין תקציב.

פנינה צדקה: זה אולי לא התחום שלנו, אבל בחלק גדול מהטפסים זה לא רק להוסיף שם אלא לעצב אותם מחדש.

פנינה צדקה: אי אפשר להכניס שם נוסף בטפסים מעוצבים כבר.

עמירה דותן: שומו שמיים.

אופיר פינס-פז: אפילו אני, בלי רקע גרפיקאי, מסוגל לעשות את זה.

פנינה צדקה: אני יודעת שאתה יכול לעשות את זה וגם אני, אבל כשזה מגיע למקום שהטפסים צריכים להיות מאושרים, זה לוקח יותר מ-6 חודשים.

פנינה צדקה: אני לא יודעת כמה זמן צריך כי אני לא מכירה את כל הטפסים שיש...

אופיר פינס-פז: אנחנו נציע כרגע 6 חודשים ושוב, זה לא דיון סופי.

אופיר פינס-פז: אם חברים יבדקו את הדברים ויגידו לנו שנדרש יותר זמן – אנחנו נתחשב.

אופיר פינס-פז: כרגע, יש לי רושם ש-6 חודשים זה די והותר, מה גם שאני מציע לכולם להתכונן.

פנינה צדקה: חלק מהם זה טפסי נתונים שצריך לשנות.

אופיר פינס-פז: אני מציע להתכונן ולא לחכות שהחוק יעבור קריאה שנייה ושלישית, כי ברור שהוא יעבור.

אופיר פינס-פז: יכול להיות שזה ייקח עוד חודש חודשיים, ואני מציע להתכונן מעכשיו, לחזור למשרד ולהוציא מזכר ולהגיד: חברים בעוד איקס זמן עומד לעבור חוק כזה, אנא להתכונן.

אופיר פינס-פז: אפשר לתת קריאת כיוון לאנשים האחראים לתחום.

אופיר פינס-פז: אני מניח שנוכל לחסוך בכך זמן ניכר.

אופיר פינס-פז: אני מצדד מאוד בשינוי הזה, אני חושב שהוא בהחלט חיובי.

אופיר פינס-פז: לפני 10 שנים אני מניח שאם מישהו היה מציע אותו, היה אי אמון בממשלה.

מאירה בסוק: אני רוצה לברך על הצעת החוק הזאת, והיא מתקשרת מאוד יפה להצעת החוק שעברה היום בוועדה לקידום מעמד האישה בנושא חוק הסטטיסטיקה, שמוכיחים שכאן יתחילו את הנושא של גבר ואישה, ושוב הכניסו את האישה.

מאירה בסוק: הגיע הזמן שבפן המגדרי יודגש נושא האישה.

פנינה צדקה: מה עם משפחות חד הוריות?

אלי לוי: זה כבר קיים אצלנו.

אלי לוי: אם מדובר בשתי אמהות רושמים את שני שמות האמהות תחת שם האם.

אלי לוי: כנ"ל לגבי אבות.

עמירה דותן: אדוני היושב ראש, אני רוצה לברך אותך בענין של הרחבת הענין לנושא הציבורי ובכלל.

עמירה דותן: אתמול, כשדיברתי עם הלשכה המשפטית של משרד הפנים אמרתי שזה צריך להיות כמו חוק המודעות, שבראש כל מודעה זה גם היא וגם הוא וזה לא משנה אם זה סקטור כזה או אחר.

עמירה דותן: אנחנו רוצים להראות שיש פה קריאת כיוון של הפן השוויוני המגדרי לא רק מהפה אל החוץ אלא זה מקבל ביטוי בחיי היום יום שלנו.

עמירה דותן: אני מודה לך על ההרחבה וגם על הרוח הטובה של הדיון הזה.

אופיר פינס-פז: תודה.

אופיר פינס-פז: יש עוד הערות?

אסתרינה טרטמן: יש לי שאלת הבהרה: ראיתי בדברי ההסבר שהצעת חוק רישום שמות ההורים אמורה להבטיח כי בכל טופס אשר יש למלא בו פרטים אישיים... יהיה מקום שבו יצוינו שמות ההורים.

אסתרינה טרטמן: בפרטים אישיים לא בהכרח מבקשים להכניס את שמות ההורים.

עמירה דותן: היום כתוב בדרך כלל שם האב בטפסים.

עמירה דותן: אנחנו רוצים לתת סטאטוס גם לאם ולא רק לאב.

אופיר פינס-פז: שאלה: יש חובה למלא את השמות של האב והאם, חובה ממשלתית?

תומר רוזנר: לא.

עמירה דותן: אבל אף אחד לא יודע שאין חובה.

אופיר פינס-פז: למשל, הבן של מנגלה הסתיר את העובדה מיהו אביו והוא חי בעילום שם עד היום.

אופיר פינס-פז: יש חובה למלא?

אופיר פינס-פז: יש אנשים שאבא שלהם בבית סהר וכולי.

אופיר פינס-פז: אין חובה למלא.

עמירה דותן: אם אתה אזרח ממושמע, אתה ממלא את הכתוב.

תומר רוזנר: אין חובה לדרוש.

תומר רוזנר: מי שמכין טופס מסתפק בפרטי זיהוי אחרים, כי זה למעשה אמצעי זיהוי כדי לזהות זיהוי נוסף את האדם.

אסתרינה טרטמן: בשביל זה יש מספר זיהוי שמזהה הכי טוב אז בשביל מה צריך את השמות של ההורים?

אופיר פינס-פז: זו שאלה מאוד גדולה לגבי צנעת הפרט.

אסתרינה טרטמן: זה שאמרתי, שיש שאלות מיותרות.

אופיר פינס-פז: אתם יודעים אם כתוצאה מזה שמישהו לא רשם פרטים יש בעיה עם חוסר מילוי פרטים?

אופיר פינס-פז: לרשום פרטים כוזבים זאת בעיה.

תומר רוזנר: את הטפסים של הלשכה המרכזית לסטטיסטיקה אתה חייב למלא, ואם אתה לא ממלא את כל הפרטים זו עבירה חמורה.

אלי לוי: בבקשה תעודת זהות או לדרכון אנחנו מבקשים את שם האב ושם האם.

אלי לוי: זה עוזר לנו, לפעמים מתקנים טעויות אצלנו במחשב.

אלי לוי: אנחנו רושמים כמו שאותו אדם מבקש.

אופיר פינס-פז: זה תמיד טוב לעדכן נתונים.

אלי לוי: למשל, בתעודת לידה אנחנו מתקנים כפי שהוא מבקש ולא כמו שרשום אצלנו.

תומר רוזנר: הבעיה היא עם הלשכה לסטטיסטיקה.

ביראן ניגן: הסיבה שאנחנו דורשים את המידע, כפי שכבר נאמר, זה לצורך בדיקת נכונות הפרטים.

ביראן ניגן: יכול להיות שמי שממלא את הטופס או את מספר הזהות שגה ואנחנו רוצים לוודא את הזהות של מי שממלא את הטופס.

ביראן ניגן: לצורך כך אנחנו לא נחוצים לשני שמות.

ביראן ניגן: אני לא יודע איך זה במשרדי ממשלה אחרים, וזה מתקשר לשאלה שלך, כבוד היו"ר, האם המידע הזה נחוץ או לא נחוץ.

ביראן ניגן: אם מטרת השמות של ההורים היא לצורך זיהוי, השאלה היא האם שם אחד מספיק.

ביראן ניגן: אם אחד מספיק צריכים לנסח את ההצעה בצורה שהממלא יבחר אם הוא רוצה לתת את השם של האם או של האב, ואז בטופס תהיה לו - -

אופיר פינס-פז: אני אוהב את ההצעה שלך.

עמירה דותן: ממש לא.

בריאן ניגן: - - במקום לחייב את שמות שני ההורים כאשר כתוב שם האב או שם האם, אז אנחנו יודעים אם מדובר בזכר או בנקבה.

עמירה דותן: לפי השמות של היום אתה לא יודע את זה.

עמירה דותן: לנכדה שלי קוראים עילאי אבל היא בת.

אסתרינה טרטמן: זה נכון רק ללמ"ס כי לגביהם יש חובה מבחינת החוק למלא את הפרטים.

אסתרינה טרטמן: באף טופס אחר אין חובה למלא את כל הפרטים, ואני לא כל כך שמחה לשמוע שלפי הטופס שממלאים אתם מעדכנים את הפרטים - -

אלי לוי: אנחנו לא מעדכנים אוטומטית אלא מבררים.

אסתרינה טרטמן: זה רק לטופסי הלמ"ס.

דוברת: ההצעה שלו בעייתית מהבחינה שאם יש למשל משה כהן שהזדהה בשם אביו, ויש טופס הוצאת רישום פלילי והוא צריך למלא את השם ואת שם האב.

דוברת: כשהוא ימלא את שם האם יהיו בעיות בזיהוי ולכן, לתת להם לבחור זה בעייתי.

דוברת: בגלל זה דרשנו שימלאו את פרטי שני ההורים, ככל שהם ידועים לו.

בריאן ניגן: אם מדובר בשני ההורים, צריך לעשות בדיקה ואנחנו צריכים לדעת אם מדובר בזכר או בנקבה כי לא תמיד השם מגלה.

אופיר פינס-פז: לא, כתוב זכר או נקבה.

עמירה דותן: שם האב ושם האם.

בריאן ניגן: לפי ההצעה כאן כתוב שם ההורים ולא כתוב איזה פרטים.

בריאן ניגן: אם רוצים את הפרטים של שני ההורים צריכים להגדיר מינימום של פרטים, שם ומי.

אופיר פינס-פז: לא.

אופיר פינס-פז: אל תרחיבו לי עכשיו את ההצעה.

אופיר פינס-פז: שיהיה רק שמות.

אסתרינה טרטמן: שם האב זה בדרך כלל הזכר, ושם האם זה בדרך כלל הנקבה.

עמירה דותן: אם יש שתי אימהות הם כותבים תחת שם האם וכנ"ל לגבי שני אבות.

אופיר פינס-פז: יהיה כתוב אם ואב.

אופיר פינס-פז: נסכם לאן הגענו: בהכנה לקריאה ראשונה יכולים להיות עוד שינויים לקראת קריאה שנייה ושלישית, כמו תמיד.

אופיר פינס-פז: אנחנו מדברים על הוספת שם האם - -

תומר רוזנר: במקום שנעשה חוק מיוחד לענין הזה, הצענו על דעתה של חברת הכנסת דותן הצעה שזה יכלל בחוק שוויון זכויות האישה כדי שזה ידגיש את הדבר הזה.

תומר רוזנר: מונח לפניכם הנוסח.

אופיר פינס-פז: בסדר גמור.

עמירה דותן: תודה רבה לכם.

אופיר פינס-פז: כפי שאמרתי, יתווסף שם האם לשם האב.

אופיר פינס-פז: כמו כן, הענין הזה יחול על כל מי שמבקש פרטים, זה יכול להיות בסקטור הפרטי, הציבורי, על כל מגוון האפשרויות.

אופיר פינס-פז: לא חייבים לבקש פרטים ולא חייבים למסור פרטים, אבל מי שמבקש פרטים, מבקש גם של האם וגם של האב.

אביטל שטרנברג: אז יהיה "הדורש מאדם", מבחינת הנוסח.

אופיר פינס-פז: לי יש עוד מחשבה על זה, אני לא רוצה לפתח אותה כרגע.

אופיר פינס-פז: אני חושב שנבהיר שאין חובה למסור כי התחושה היא שיש חובה.

אופיר פינס-פז: אתה לא רוצה להכשיל את האזרח ואין חובה, לא תמיד.

אופיר פינס-פז: אם אתה רוצה, תיתן.

אסתרינה טרטמן: בקבלה של בתי מלון.

אביטל שטרנברג: אני חושבת שההצעה אדישה לקיומה או אי קיומה של חובה.

אביטל שטרנברג: אתה יכול לדרוש ומי שיכול לדעת שאין לו חובה יכול לא לקיים.

אופיר פינס-פז: נשאיר את זה כרגע כך.

אופיר פינס-פז: לגבי התחילה, היא תהיה 6 חודשים מיום אישור החוק.

אופיר פינס-פז: אם יסתבר שצריך להאריך את זה – נאריך בהמשך.

תומר רוזנר: משרד האוצר הודיע שאין להצעה עלות תקציבית.

אופיר פינס-פז: אנחנו עוברים להצבעה: מי בעד, מי נגד?

אופיר פינס-פז: בעד – אסתרינה טרטמן נאדיה חילו אופיר פינס נגד – אין נמנעים – אין 3 בעד, אין נגד, אין נמנעים.

אופיר פינס-פז: אני קובע שההצעה התקבלה פה אחד.

אביטל שטרנברג: היות שהחוק מאוד ברור, ביקשתי להשמיט את סעיף קטן (ב).

אופיר פינס-פז: הוא הושמט כבר.

אופיר פינס-פז: תודה לכם.

אופיר פינס-פז: אני עובר לנושא ל"ג בעומר.

אופיר פינס-פז: ברשותכם, ל"ג בעומר הוא חג יהודי, חג יפה בהחלט ואין לי אלא להגיד עליו דברים יפים, זה חלק מהמורשת וחלק מהיהדות שלנו.

אופיר פינס-פז: ואם אתם רוצים שאני ארחיב – ארחיב.

אופיר פינס-פז: הבעיה היא שהוא מאוד מזיק לבריאות.

אופיר פינס-פז: הנתונים שיש לנו, גם מהמשרד להגנת הסביבה וגם ממשרד הבריאות, מראים שמדובר במדורות מעצים, ואני כבר לא מדבר על חומרים אחרים שתכף אגע בהם, יוצרות זיהום אוויר קשה מאוד, כולל סכנה לבריאות האדם ואנשים מתאשפזים כל ל"ג בעומר על רקע זה.

אופיר פינס-פז: עשן, כמויות גדולות של פחמן דו-חמצני, זה כמובן מגדיל את התחממות כדור הארץ ועוד דברים כמו חלקיקי השריפה, תחלואה בדרכי נשימה וכולי.

אופיר פינס-פז: אני לא מציע שלא תהיינה מדורות אבל אני מציע שתהיה לזה מודעות.

אופיר פינס-פז: שאנשים ייקחו את זה בחשבון, יהיו מרוחקים מהמדורות, הן לא צריכות להיות ענקיות ואפשר לעשות דברים קטנים ולא כל שני אנשים חייבים לעשות מדורה.

אופיר פינס-פז: אלה המלצות.

אופיר פינס-פז: אפשר לעשות מדורות יותר קטנות עם יותר משתתפים, פחות מדורות בכלל וזה יכול להיטיב.

אופיר פינס-פז: בוודאי שלא לשרוף דברים כמו פלסטיק וניילונים.

אופיר פינס-פז: יש אנשים שעושים סדר בבית, מוציאים כוסות וצלחות, צמיגים ועוד דברים חמורים שאלה דברים חמורים מאין כמותם, מסוכנים ומזיקים לבריאות ולציבור.

אסתרינה טרטמן: אפשר לאסור על שריפת צמיגים.

אופיר פינס-פז: גם פורמייקה.

אופיר פינס-פז: כל הדברים האלה, זכוכיות, אבנים ואין סוף לדברים שלצערי אנשים שורפים.

אופיר פינס-פז: כמובן שצריך להיזהר משריפות, יש פה שורה של הנחיות - -

אסתרינה טרטמן: מי כתב את המסמך הזה?

אופיר פינס-פז: המשרד להגנת הסביבה.

אופיר פינס-פז: אני חושב שצריך לתת לו פומבי בשם הוועדה, בנוסח כזה או אחר.

אופיר פינס-פז: יפה הכינה הצעה לנוסח: "הצעת החלטה.

אופיר פינס-פז: בכל שנה בשעות הערב של ל"ג בעומר חלה עלייה משמעותית בחלקיקים הנשימים הנפלטים לאוויר ממדורות.

אופיר פינס-פז: מדורות ל"ג בעומר הן מנהג יהודי המהוות פעילות חברתית לילדים אב הן גורמות לזיהום הסביבה ולפגיעה בבריאות, נוסף לנזק שעלול להיגרם מטיפול לא נאות שיגרום לשריפות ומהשימוש בעצים ושיחים.

אופיר פינס-פז: לכן מוצע: 1.

אופיר פינס-פז: הרשויות המקומיות יקצו מקומות מתאימים לקיום מדורות.

אופיר פינס-פז: 2.

אופיר פינס-פז: משרד החינוך ינחה את מוסדות החינוך לעודד מדורות מרובות משתתפים, על מנת לצמצם את מספר המדורות.

אופיר פינס-פז: כך, למשל, ייערכו מדורות שכבתיות ולא כיתתיות.

אופיר פינס-פז: 3.

אופיר פינס-פז: המשרד להגנת הסביבה, השרויות המקומיות, משרד החינוך ומשרד הבריאות יפרסמו בכלי התקשורת הוראות ואזהרות לציבור בדבר הסכנה שבשריפת חומרים כמו עץ צבוע, פלסטיק וחומרים נוספים מלבד עץ יבש.

אופיר פינס-פז: "

אסתרינה טרטמן: זה בעיקר הענין של משרד החינוך להגביר מודעות של תלמידים, שיפסיקו את התחרות של איזו מדורה יותר גבוהה, כי מדורה יותר גדולה וגבוהה היא יותר שריפה, יותר זמן בערה ויותר זיהום.

אסתרינה טרטמן: זה צריך להיות ברמה של חינוך ולא ברמה של חוק.

אסתרינה טרטמן: המדורה הגדולה – הנזק יותר גדול.

אופיר פינס-פז: המדורה הכי קטנה תזכה.

אסתרינה טרטמן: הייתי מציעה להוציא מכתב של הוועדה לשרת החינוך, שתוציא "קול קורא" לכל מנהלי בתי הספר שבערב החג, עכשיו, אולי היום כבר מאוחר, להעביר לקראת ל"ג בעומר, שזה יהפוך להיות חלק מחוזר מנכ"ל שמחייבים את המורים לדבר על זה ולטפטף את זה שבוע קודם, שמחייבים את המנהלים והמורים להקצות - -

אופיר פינס-פז: ולא להוריד עצים ולהרוס את הפארקים.

אסתרינה טרטמן: אני מציעה שמשרד החינוך יוציא את עשרת הדברות לתלמיד, שהמשרד יורה לתלמידים לא לשרוף פלסטיק, להקטין את המדורות ומה לא לשרוף.

אופיר פינס-פז: זה סיכון בריאותי של ממש.

אסתרינה טרטמן: לא להשבית את שמחת החג אלא להטמיע את החינוך.

אסתרינה טרטמן: אני רוצה לברך את המשרד להגנת הסביבה שסוף סוף הוציא מסמך שיכול לתרום לאיכות הסביבה, ואני מקווה שזה ישמש מודל לעשייה שלו גם בענייני חקיקה פרטית בכנסת, שיעשה מעשה ויתמוך ויוביל למען חקיקה יוצרת ולא יבלום את החוקים שלנו.

אסתרינה טרטמן: בושה וחרפה איך שהם מתנהגים.

אופיר פינס-פז: אמרתי לו שגם לפי הדוח של "אדם טבע ודין" יש שינוי גדול באווירה, יש הרבה מאוד הצעות חוק אבל תכלס בשטח אין חקיקה שמושלמת לקריאה שנייה ושלישית.

אופיר פינס-פז: הממשלה לא מביאה בכלל, ומה שהכנסת מביאה מטורפד.

אסתרינה טרטמן: אני הוצאתי לך מכתב על חוק שקיות ניילון.

אסתרינה טרטמן: הם התנגדו לו.

אסתרינה טרטמן: בחודש נובמבר קיימתי דיון עם נציגי המרכולים שמשתמשים בשקיות, עם נציגי המשרד להגנת הסביבה, הזמנתי נציגים של רשתות והגענו למסקנה שאני מוכנה להמתין ולתת להם 4 חודשים לעשות מחקר חלופי.

אסתרינה טרטמן: חלפו 4 חודשים ושום ציוץ לא היה מהמשרד.

אסתרינה טרטמן: הוצאתי להם תזכורת כעבור 4 חודשים שאני מזכירה להם שחלפה התקופה, לדעת מה קורה ואיך מתקדמים.

אסתרינה טרטמן: שום תגובה לא קיבלתי.

אסתרינה טרטמן: חלפו עוד חודשיים, שום תגובה לא קיבלתי.

אסתרינה טרטמן: הוצאתי להם היום מכתב ואתה מכותב למכתב, שהוא פחות נחמד וסימפטי ואתמול דיברתי עם גדעון ומה הוא אמר לי?

אסתרינה טרטמן: שום דבר, אני מתנגד.

אסתרינה טרטמן: אני רוצה לעשות חוק שלא יהיו שקיות ניילון.

אסתרינה טרטמן: שנה וחצי אתה שר, אין לך 45 יום, למה אתה מדבר ולא עושה כלום.

אסתרינה טרטמן: הוא בולם חקיקה יצירתית נכונה ומועילה.

אסתרינה טרטמן: אללי, לאן הגענו.

אופיר פינס-פז: היום עשית שגיאה קשה מאוד שנתת להם צ'אנס.

אסתרינה טרטמן: אני יכולה בשבוע הבא לשנות את זה.

אסתרינה טרטמן: אופיר, אבא שלי לימד אותי שלסגור דלת תמיד אפשר, לפתוח אותה קשה מאוד.

אופיר פינס-פז: אסור לוותר להם.

אופיר פינס-פז: אני מסמיך את יפה וולרי להכין את הנוסח של הצעת הסיכום שלנו ולדוורר אותה לתקשורת.

אופיר פינס-פז: אני רוצה להגיד לכם, כפי שאמרתי, אני בוודאי בעד מסורת ודת וזה חג יפה, אבל אין שום דבר שיש לו חסינות ברגע שאנחנו מגיעים למסקנה שהוא גורם לזיהום כל כך כבד וקשה ולפגיעה בבריאות.

אסתרינה טרטמן: אני סקרנית לדעת בערכים כמותיים מה הנזק ממדורות של פעם אחת בשנה.

יפה שפירא: יש את זה באתר.

אסתרינה טרטמן: מדורות ביחס של פליטה של מכוניות.

אסתרינה טרטמן: ..

יפה שפירא: יש את הניטור וזה מראה עליה בלתי רגילה.

אסתרינה טרטמן: צריך לבדוק האם אנחנו לא עושים עליהום על דבר נקודתי פעם בשנה לעומת דברים שחייבים להפעיל עליהם משקל כבד.

אסתרינה טרטמן: לדעתי זיהום המכוניות הוא נוראי, זיהום מפעלים וכולי הוא הרבה יותר קשה ממדורות פעם בשנה.

אסתרינה טרטמן: אנחנו צריכים לקחת את זה בפרופורציות.

אופיר פינס-פז: לכן אנחנו לא עושים חוק, בסך הכל מביאים למודעות.

אסתרינה טרטמן: אני מברכת על הראיה המציאותית והריאלית.

אופיר פינס-פז: תודה.

אופיר פינס-פז: הישיבה נעולה.